KINNITAV AVALDUS 3. Vastavalt Euroopa Liidu toimimise lepingu artikli 287 sätetele auditeeris kontrollikoda: a) agentuuri raamatupidamise aastaaruannet, mis koosneb finantsaruannetest (3) ja eelarve täitmise aruannetest (4)31. detsembril 2013. aastal lõppenud eelarveaasta kohta, ning b) raamatupidamise aastaaruande aluseks olevate tehingute seaduslikkust ja korrektsust. Juhtkonna kohustused 4. Juhtkond vastutab agentuuri raamatupidamise aastaaruande koostamise ja õiglase esitamise eest ning aastaaruande aluseks olevate tehingute seaduslikkuse ja korrektsuse eest (5): a) juhtkonna kohustused seoses agentuuri raamatupidamise aastaaruandega hõlmavad finantsaruannete koostamiseks ja õiglaseks esitamiseks vajaliku sisekontrollisüsteemi kavandamist, rakendamist ja käigushoidmist nii, et neis ei esineks pettusest või vigadest tingitud olulisi väärkajastamisi; komisjoni peaarvepidaja poolt vastu võetud raamatupidamiseeskirjadel (6) põhinevate asjakohaste arvestuspõhimõtete valimist ja rakendamist; arvestushinnangute koostamist, mis on asjaolusid arvestades mõistlikud. Direktor kiidab agentuuri raamatupidamise aastaaruande heaks pärast seda, kui peaarvepidaja on selle kogu olemasoleva teabe põhjal koostanud ning lisanud teatise, milles ta muu hulgas kinnitab, et omab piisavat kindlust selle kohta, et raamatupidamise aastaaruanne annab agentuuri finantsolukorra kohta kõikides olulistes aspektides õige ja õiglase ülevaate; b) alustehingute seaduslikkuse ja korrektsuse tagamiseks ning usaldusväärse finantsjuhtimise põhimõtte järgimiseks on juhtkond kohustatud kavandama, rakendama ja käigus hoidma mõjusat ja tõhusat sisekontrollisüsteemi, mis hõlmab piisavat järelevalvet ja asjakohaseid meetmeid eeskirjade eiramise ja pettuse ärahoidmiseks ning vajaduse korral õiguslikke menetlusi valesti makstud või kasutatud vahendite tagasinõudmiseks. Audiitori kohustused 5. Kontrollikoja kohustuseks on esitada oma auditi põhjal Euroopa Parlamendile ja nõukogule (7) kinnitav avaldus raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta. Kontrollikoda viib auditi läbi kooskõlas IFACi rahvusvaheliste auditeerimisstandardite ja eetikanormidega ning INTOSAI kõrgeimate kontrolliasutuste rahvusvaheliste standarditega. Nende standardite kohaselt peab kontrollikoda auditi planeerima ja läbi viima viisil, mis annab talle piisava kindluse selle kohta, et agentuuri raamatupidamise aastaaruanne ei sisalda olulisi väärkajastamisi ja selle aluseks olevad tehingud on seaduslikud ja korrektsed. 6. Auditi käigus viiakse läbi protseduure auditi tõendusmaterjali kogumiseks aruandes esitatud summade ja andmete ning alustehingute seaduslikkuse ja korrektsuse kohta. Valitud protseduurid sõltuvad audiitori otsustusest, mis põhineb hinnangul riskidele, et aruanne võib sisaldada pettusest või vigadest tulenevaid olulisi väärkajastamisi ning alustehingute mittevastavust Euroopa Liidu õigusraamistikust tulenevatele nõuetele. Asjakohaste auditiprotseduuride kavandamiseks võtab audiitor nimetatud riskide hindamisel arvesse raamatupidamise aastaaruande koostamise ja õiglase esitamisega seonduvaid mistahes sisekontrollimehhanisme, samuti alustehingute seaduslikkuse ja korrektsuse tagamiseks rakendatud järelevalve- ja kontrollisüsteeme. Audit hõlmab ka arvestuspõhimõtete asjakohasuse ja tehtud arvestushinnangute põhjendatuse ning raamatupidamise aastaaruande üldise esitusviisi hindamist. 7. Kontrollikoda on seisukohal, et kogutud auditi tõendusmaterjal on piisav ja asjakohane kinnitava avalduse esitamiseks. Arvamus raamatupidamise aastaaruande usaldusväärsuse kohta 8. Kontrollikoja hinnangul kajastab agentuuri raamatupidamise aastaaruanne kõigis olulistes aspektides õiglaselt agentuuri finantsolukorda 31. detsembri 2013. aasta seisuga ning agentuuri finantstulemusi ja rahavooge lõppenud aastal vastavalt agentuuri finantsmääruse sätetele ja komisjoni peaarvepidaja poolt vastu võetud raamatupidamiseeskirjadele. Alus märkusega arvamuse esitamiseks raamatupidamise aastaaruande aluseks olevate tehingute seaduslikkuse ja korrektsuse kohta 9. Toetustega seotud kulude summa oli 2013. aastal 32 miljonit eurot, mis moodustab 39 % tegevuskulude kogusummast. Koostöös osalevate riikide deklareeritud kulude kontrollimiseks tegi agentuur enne makse tegemist põhjendatuse kontrolle kõikide rahastatud operatsioonide suhtes (ühised tagasisaatmisoperatsioonid ja ühised maismaa-/õhu-/mereoperatsioonid). Ühiste tagasisaatmisoperatsioonide jaoks nõutakse tavaliselt koostöös osalevate riikide õigusi käsitlevaid dokumente, kuid enne 2013. aasta juunit sõlmitud toetuslepingute alusel tehtud maismaa-/õhu-/mereoperatsioonide puhul neid ei nõutud. 10. Ühiste maismaa-/õhu-/mereoperatsioonidega seotud tehingute maksumus oli 23 miljonit eurot, mis moodustas 28 % 2013. aasta kogukuludest. Kuigi alates juunist 2013 sõlmitud toetuslepingute jaoks võeti kasutusele põhjalikum eelkontrollide süsteem, põhines suurem osa 2013. aasta tehingutest enne seda kuupäeva sõlmitud toetuslepingutel. 11. Agentuur teeb eelmise aasta tehinguid hõlmavate toetuste järelkontrolle. Ükski 2013. aasta toetustega seotud tehingutest ei kuulunud sellesse järelkontrolli tsüklisse. 12. Kuna puudub asjakohane auditi tõendusmaterjal 2013. aasta tehingute eel- ja järelkontrollide mõjususe kohta, ei ole ka piisavat kindlust 2013. aasta toetustega seotud ühiste maismaa-/õhu-/mereoperatsioonide tehingute seaduslikkuse ja korrektsuse kohta. Märkusega arvamus raamatupidamise aastaaruande aluseks olevate tehingute seaduslikkuse ja korrektsuse kohta 13. Punktides 9–12 kirjeldatud asjaolusid arvestamata on agentuuri perioodi 1. jaanuar kuni 31. detsember 2013 raamatupidamise aastaaruande aluseks olevad tehingud kontrollikoja hinnangul kõigis olulistes aspektides seaduslikud ja korrektsed.